Mette Frederiksen (S), 2026-01-20:
Det ville nok ikke være helt i orden i forhold til resten af regeringen, at jeg lige præsenterede vores økonomiske plan.
Den kommer vi med samlet, når vi mener, det rigtige tidspunkt er.
Jeg er jo meget enig i hele indledningen og vil gerne takke Det Konservative Folkeparti og fru Mona Juul for vores gode, tætte og fortrolige samarbejde i den her ret svære situation.
Jeg er enig i hele analysen om, at en handelskrig kun er til det dårlige, og derfor er det jo også uforståeligt, at den startes potentielt – nu er den ikke udfoldet endnu, men at der er trusler om det fra en allieret – i den sikkerhedspolitiske situation, vi alle sammen befinder os i.
Det vil jo ikke alene skade den europæiske økonomi, men vil også skade den amerikanske økonomi, og det er i øvrigt trusler, der er fremsat, på baggrund af at en række europæiske allierede er med til at løfte ansvaret for sikkerheden i Arktis.
Så vi må gøre, hvad vi kan for at få det her ændret, eller også må vi svare.
Det er i hvert fald det, der er regeringens holdning.
Det er rigtigt, at den samlede europæiske økonomi ikke er stærkt nok, men kigger man på den danske økonomi, ligger vi jo sådan set ret godt til.
Vi bliver ved med at have en meget, meget høj beskæftigelse, meget lav arbejdsløshed og stærk offentlig økonomi.
Vi er stadig væk meget, meget stærke på vores eksport, og det er vi jo, fordi vi er dygtige, simpelt hen.
Vi skylder en stor tak både til eksportvirksomhederne, men jo også til de mange tusindvis af medarbejdere, der går på arbejde hver dag og skaber eksporteventyret.
Vi er ikke særlig hierarkiske i vores samfund, så vi er gode til at arbejde sammen på kryds og tværs.
Så på mange måder skal vi jo fortsætte ad det spor, der har gjort os rige, herunder også huske på, at vi er det, fordi danskerne har en meget høj arbejdsmoral.
Så jo, vi skal jo blive ved med at føre en fornuftig økonomisk politik, men det er ikke Danmark, der tynger ind i den europæiske økonomi, snarere tværtimod.
Ja, det vil jeg meget gerne.
Jeg ved ikke, hvad der præcis henvises til.
Jeg havde flere elementer med i nytårstalen omkring udlændinge, men det var jo primært den udvisningsreform, som vi er undervejs med, og som der også snart skal lovgives om, fordi vi gerne vil være sikre på, at den kommer til at virke så hurtigt som overhovedet muligt.
Den har jo sit omdrejningspunkt – det er i virkeligheden ret enkelt – i, at folk, der kommer hertil og begår alvorlig kriminalitet, ikke skal være her længere.
Jeg er glad for, at vi i dag får udvist flere end tidligere, men jeg vil gerne af med dem alle sammen, og derfor er vores forslag i virkeligheden ret enkelt, nemlig at hvis man bliver idømt en fængselsstraf på 1 år eller mere, er det klare udgangspunkt, at man skal udvises af Danmark.
Det lægger sig så også oven på den strafreform, som vi fik besluttet for kort tid siden, og som forhøjer strafniveauet for en række kriminalitetsformer.
Det her kan lade sig gøre, fordi vi i løbet af de seneste måneder i det forgangne år fik et flertal af de europæiske lande med på, at der skal være en anden fortolkning af den europæiske menneskerettighedskonvention – sagt lidt direkte skal forbryderens ret til familieliv ikke længere veje på en sådan måde, at offeret og vores samfunds sammenhængskraft er truet.
Det er det, der er omdrejningspunktet, og jeg mener, at det her er helt nødvendigt.
Jeg er imod enhver form for kriminalitet, men noget af det værste er dog, når folk, der kommer udefra til verdens bedste land, ødelægger det med deres dominanskultur eller deres voldskultur, eller hvad det nu er, de desværre bærer med sig.